เลือกเล่น
*สถานการณ์ของตลาดหุ้นไทยยังอยู่ในห้วงเวลายากที่จะคาดเดา “งงเด้ งงเด้” เพราะยังอยู่ในช่วงผันผวนบริเวณกรอบแคบ เนื่องจากยังขาดปัจจัยกระตุ้น ประกอบกับเข้าใกล้วันหยุดช่วงสงกรานต์ ยาวไป ยาวไป นั่นเอง ซึ่งระยะนี้ ทำให้ไม่ง่ายต่อการลงทุน ดังนั้นทาง “โมนิก้า” คงแนะนำสูตรลงทุนด้วยลักษณะเดิม “ลงซื้อ ขึ้นขาย” เพื่อความปลอดภัยไว้ก่อนเจ้าค่ะ
6 เม.ย. 2560

เจาะกระดาน : โมนิก้าและทีมงาน
 
*สถานการณ์ของตลาดหุ้นไทยยังอยู่ในห้วงเวลายากที่จะคาดเดา “งงเด้ งงเด้” เพราะยังอยู่ในช่วงผันผวนบริเวณกรอบแคบ เนื่องจากยังขาดปัจจัยกระตุ้น ประกอบกับเข้าใกล้วันหยุดช่วงสงกรานต์ ยาวไป ยาวไป นั่นเอง ซึ่งระยะนี้ ทำให้ไม่ง่ายต่อการลงทุน ดังนั้นทาง “โมนิก้า” คงแนะนำสูตรลงทุนด้วยลักษณะเดิม “ลงซื้อ ขึ้นขาย”  เพื่อความปลอดภัยไว้ก่อนเจ้าค่ะ
*คิดง่ายๆ เหมือนว่าดัชนีที่ฟอร์มจะเริ่มดี แต่ล่าสุดเมื่อวันพุธกลับแกว่งตัวผันผวน จนลงมาปิดที่ 1,582.12 จุด ลบไป 1.70 จุด ด้วยมูลค่า 4.34 หมื่นล้านบาท แต่ส่วนใหญ่วอลุ่มจะไปกระจุกตัวอยู่ที่ TPIPP ที่เข้ามาซื้อขายในตลาดหุ้นเป็นวันแรก ขณะที่หุ้นกลุ่มพลังงานน่าจะเป็นแรงส่งดัชนีได้ แต่กลับไม่สามารถตอบสนอง แม้ว่าราคาน้ำมันโลกจะปรับตัวขึ้นได้ก็ตาม งานนี้เพื่อความปลอดภัย “โมนิก้า” ขอแสดงความคิดเห็นด้วยการเลือกเล่นหุ้นเป็นรายตัวไปแล้วกันนะจ๊ะ!!
*เช่นหุ้นในกลุ่มอสังหาฯ อย่าง ORI ไฟแรงไม่หยุด วิ่งหน้าตั้ง ล่าสุดปิดที่ 12.50 บาท บวกไป 0.40 บาท หรือขึ้นไป 3.31% ด้วยมูลค่า 148 ล้านบาท ก็แหมแนวโน้มกำไรปีนี้ถ้าจะดูดีไม่เบา เพราะเห็นหลายฝ่ายต่างคาดการณ์ว่าจะสามารถทุบสถิติปีที่แล้วได้อย่างต่อเนื่อง ทั้งนี้ “โมนิก้า” ว่า รอบนี้ใครที่คิดจะขึ้นขบวนก็อย่าช้า “ขึ้นก่อนได้ก่อน” เพราะไม่นั้นต้องรอขบวนใหม่อีกนานนะเจ้าค่ะ..
*เหมือนกับในรายของ FN เป็นหนึ่งในหุ้นเด่นที่นักวิเคราะห์เลือกเป็น Top Pick กลุ่มค้าปลีก ประกอบด้วยแนวโน้มอัตราการเติบโตของกำไรที่สูงกว่า 40% ดีกว่าค่าเฉลี่ยกลุ่มซึ่งอยู่ที่ 14-15% แถมการเปิดสาขาใหม่เพิ่มในปีนี้จะเป็นตัวผลักดันให้ผลประกอบการทำสถิติใหม่ได้ในช่วงปลายปีอีก และล่าสุดราคาปิดที่ 8 บาท บวกไป 1 บาท หรือขึ้นไป 1.27% ด้วยมูลค่า 49.56 ล้านบาท ซึ่งทำให้ “โมนิก้า” ไม่สามารถมองข้ามหุ้นตัวนี้ไปได้เลยจ๊ะ
*เช่นเดียวกับ HTECH ยังคงมีสีสันในช่วงนี้ เพราะวอลุ่มเทรดเข้ามาอย่างหนาแน่นแบบผิดหูผิดตา ล่าสุดลากไปปิดที่ 10.10 บาท บวกไป 0.75 บาท หรือขึ้นไป 8.02% ด้วยมูลค่า 183.37 ล้านบาท งานนี้  “โมนิก้า” ต้องบอกว่าอย่างแปลกใจไปเลย เพราะบริษัทมีปัจจัยบวกจากรายได้ปีนี้ที่คาดว่าจะเติบโต 10% อีกทั้งยังมีแผนย้ายเข้าเทรด SET ที่ลุ้นกันว่าจะอนุมัติในไตรมาส 2 นี้อีกด้วย ยังไงเดี๊ยนก็ขออวยพรให้สมหวัง เพราะถ้าหากทำได้จริงหุ้นตัวนี้จะน่าสนใจขึ้นอีกไม่น้อยนะเจ้าค่ะ
*ส่วนในรายของ COL ปรับตัวขึ้นมาพรวดพราดปาไป 4 วันติดกัน แถมวอลุ่มยังไหลเข้ามาแบบแน่นเอี้ยด โดยทำให้ราคาหุ้นทะยานขึ้นมาปิดที่ระดับ 39.50 บาท บวกไป 8.50 บาท หรือขึ้นไป 27.42% ด้วยมูลค่า 145.01 ล้านบาท  แต่งานนี้ “โมนิก้า” ก็ยังงง และสงสัยว่ามีประเด็นอะไรที่ทำให้นักลงทุนเข้ามาเล่นกันอย่างหนักหน่วงแบบนี้ จนทำให้เข้าเขต Overbought ไปเป็นที่เรียบร้อยแล้ว เอาเป็นว่า เดี๊ยนขอเตือนให้คุณๆ ทั้งหลาย Have สตินะเจ้าค่ะ
*เช่นเดียวกับ STA ล่าสุดปิดที่ 19.60 บาท บวกไป 0.60 บาท หรือขึ้นไป 3.16% ด้วยมูลค่า 647.7 ล้านบาท และ TRUBB ที่ไม่ยอมน้อยหน้า ขึ้นมาปิดที่ 2.14 บาท บวกไป 0.16 บาท หรือขึ้นไป 8.08% ด้วยมูลค่า 107.74 ล้านบาท คงจะหนีไม่พ้นประเด็นหลักอย่างราคายางในตลาดโลกที่ถีบตัวสูงขึ้นตามราคาสินค้าโภคภัณฑ์อื่นๆ สัญญาณดีแบบนี้มีโอกาสสูงมากขึ้นที่ปีนี้จะ Turnaround แต่ดูจากอดีตหุ้นยางเป็นกลุ่มที่อ่อนไหวต่อปัจจัยต่างๆ ได้ง่าย ขาเก็งกำไรพึงลงทุนอย่างมีสติ “โมนิก้า” ขอเตือนด้วยความหวังดีนะคะ
*เม้าท์มอยหุ้นหลายๆ ตัวไปอย่างเมามันแล้ว ขอแวะมาส่องหุ้นยักษ์อย่าง ADVANC กันสักนิด เพราะขึ้น XD ไปแล้วเมื่อวันที่ 5 เม.ย.ที่ผ่านมา จ่ายปันผล 4.29 บาทต่อหุ้น กำหนดจ่าย 26 เม.ย.นี้ ส่งผลให้ราคาหุ้นปิดตลาดที่ 171 บาท ลบไป 3 บาท หรือลงไป 1.72% ด้วยมูลค่า  1.20 พันล้านบาท โดยราคาหุ้นรูดลงมาใกล้เคียงปันผลแบบนี้ “โมนิก้า” ไม่แปลกใจเลย เพราะหุ้นสตอรี่ดีแถมปันผลเด่นทุกงวดแบบนี้ใครจะทิ้งได้ลงคอ เห็นทีไม่กี่วันราคาหุ้นก็กลับมาบวกให้นักลงทุนเห็นแน่ๆ เจ้าค่ะ เดี๊ยนคอนเฟิร์ม อิอิ…
*ปิดท้ายที่ TPIPP หุ้นน้องใหม่ป้ายแดงลงสนามเทรดวันแรก โดนเชือดแบบนิ่มๆ ราคาหลุดจองเป็นตัวแรกของปีไปจนได้ ด้วยราคาหุ้นปิดที่ 6.70 บาท ลบไป 0.30 บาท หรือลงไป 4.29% ด้วยมูลค่า 4.82 พันล้านบาท จากราคา IPO ที่ 7 บาท แต่อย่างไรก็ตามนักลงทุนอย่างเพิ่งผิดหวัง เพราะเจ้านี้มีของดีอยู่ในตัว และมีสตอรี่ที่ชัดเจน ซึ่งหากมองในแง่ของปัจจัยพื้นฐานแล้ว “โมนิก้า” มองว่าราคาระดับนี้เป็นโอกาสในการช้อนซื้อที่ดีเชียวเจ้าค่ะ!!!